Toshkentda tramvay yo‘llarini qurish qachondan boshlanishi ma’lum qilindi

Toshkentda tramvay qurilishi 2023-yildan boshlanishi kutilmoqda. Bu haqda “Kun.uz” transport tizimidagi manbasiga tayanib ma’lum qildi.

Ma’lum qilinishicha, shaharda tramvay harakatini tashkil etish bo‘yicha dastlabki ishlar boshlangan: xorijga chiqib ketgan sobiq tramvaychilarni qaytarish va xorijdan mutaxassislar jalb qilish ishlari ketmoqda. Xususan, Turkiya va Chexiyadan mutaxassislar chaqirilmoqda.
“Avval Toshkentning barcha taksi, avtobus yo‘llari xaritaga tushirilib, gavjum joylar aniqlanadi. Eski tajribani bugunga ishlatib bo‘lmaydi: shahar infrastrukturasi, aholi oqimi ko‘p bo‘lgan joylar o‘zgargan. Bu borada hamma rejalarni ochiqlay olmayman. Chunki loyiha hali oxiriga yetgani yo‘q. Boshqa tarafdan hali tramvay qaysi ko‘chalardan o‘tishi ham aniqmas. Aytganimdek, hali tahlillar nihoyasiga yetmagan”, — deydi nashr manbasi.
Eslatib o‘tamiz, 2016-yilning 2-may kuni Toshkentda harakatlanayotgan so‘nggi tramvay yo‘nalishi — “Beshqayrag‘och” dahasi va “Ippodrom” o‘rtasida qatnovchi 17-yo‘nalish yopilgandi.
Shavkat Mirziyoyev 19-yanvar kuni Toshkent shahrida jamoat transportini rivojlantirish chora-tadbirlari bo‘yicha taqdimot bilan tanishgandi. “Menimcha” ko‘rsatuvida transport vazirining taqdimoti prezidentga ma’qul bo‘lmagani haqida so‘z borgan. Aynan ushbu ko‘rsatuvda telejurnalist Xayrulla Nuriddinov Toshkentga tramvay qatnovini qaytarish tarafdori ekanini aytib o‘tgan edi.
“Shahar transporti mavzusi ochilganidan foydalanib, yana bir taklifni aytmoqchiman. Aholiga qulay va sifatli transport xizmatini ko‘rsatish sohasini takomillashtirish maqsadida Toshkentga tramvaylarni qaytarish kerak, menimcha. Katta va gavjum shaharga tramvay juda asqatadi. Hammamizning esimizda-ku o‘sha qulay, bejirim, bir tekisda yuradigan, muhimi, ekologiyaga zarar yetkazmaydigan qadrdon tramvaylarimiz. Bilmadim, balki xato qilayotgandirman, lekin bu mening shaxsiy fikrim. Agar poytaxt mutasaddilarining o‘rnida bo‘lganimda ana shu tashabbus bilan chiqqan bo‘lardim”, — degandi Xayrulla Nuriddinov.
Shavkat Mirziyoyev 10-fevral kuni Samarqand viloyatiga tashrifi davomida fuqarolar murojaati sabab tramvayni Toshkentga qaytarishni aytib o‘tdi. “Tramvayni Toshkentga ham qaytarmoqchimiz. Fuqarolardan bu borada ko‘plab xatlar va murojaatlar kelyapti”, — degan edi prezident.
Toshkent shahar hokimi o‘rinbosari Baxtiyor Rahmonov 16-fevral kuni poytaxt hokimligida bo‘lib o‘tgan matbuot anjumanida Navoiy ko‘chasida tramvay bo‘lmasligini aytgan edi. Transport boshqarma boshlig‘i Anvar Jo‘rayev esa tramvay bo‘yicha takliflar borligini bildirgandi.